Gamma Corvi (afgekort as γ Crv) is ’n dubbelster en die helderste ligpunt in die sterrebeeld Kraai (Corvus), met ’n skynbare magnitude van 2,59. Die stelsel se twee komponente word Gamma Corvi A (amptelik Gienah, wat tradisioneel die naam van die stelsel was)) en Gamma Corvi B genoem. Hulle is sowat 154 ligjare van die Son af. "Gamma Corvi" is die stelsel se Bayer-naam. Die tradisionele naam, "Gienah", is afgelei van die Arabiese, الجناح الغراب اليمن al-janāħ al-ghirāb al-yaman, "die regtervlerk van die kraai", hoewel dit op moderne kaarte as die linkervlerk aangedui word. Die ster Epsilon Cygni het ook dié tradisionele naam gehad en Gamma Corvi is "Gienah Corvi" of "Gienah Ghurab" genoem om dit van die ster in die Swaan te onderskei. In 2016 het die Internasionale Astronomiese Unie se sternaamwerkgroep (WGSN) besluit om eiename aan individuele sterre te gee eerder as aan stelsels.